গঙ্গার নীচে ইস্ট-ওয়েস্ট মেট্রো প্রকল্পের সুড়ঙ্গ খোঁড়ার কাজ শুরু হবে শীঘ্রই। তার আগে আজ, শুক্রবার গঙ্গাপুজো করবেন নির্মাণ সংস্থা ‘অ্যাফকনে’র কর্তারা। হবে বারাণসীর ঘাটের গঙ্গা আরতির আদলে আরতি। 
সংস্থা সূত্রের খবর, হাওড়ার রামকৃষ্ণপুর ঘাটে পুজোর আয়োজন করা হয়েছে। শুদ্ধ আচার মেনে বৈদিক মন্ত্র উচ্চারণ করে পুজো হবে। তার পরেই হবে গঙ্গা আরতি। বারাণসীর ঘাটে যে রীতি মেনে আরতি হয়, এখানেও সেই রীতিতে আরতি করবেন লক্ষ্মীনারায়ণ মন্দিরের পুরোহিতেরা। পুরোহিত সুরেন্দ্রজি পাঠকের নেতৃত্বে পাঁচজন ব্রাহ্মণ গব্য ঘৃত এবং কর্পূর দিয়ে জ্বালানো কয়েকশো প্রদীপ নিয়ে ওই আরতি করবেন। মন্দিরের অন্যতম পুরোহিত হরেকৃষ্ণ পাধ্যি বৃহস্পতিবার বলেন, “মেট্রোরেলের কাজের জন্যই বিশেষ সংকল্প করে পুজোর আয়োজন করা হয়েছে।” আজ, সকাল ৭টায় পুজো শুরু হওয়ার কথা। এজন্য রামকৃষ্ণপুর ঘাটে অস্থায়ী ছাউনির ব্যবস্থা করা হয়েছে। 
ইস্ট-ওয়েস্ট মেট্রোর চিফ সিভিল ইঞ্জিনিয়ার বিশ্বনাথ দেওয়ানজি বলেন, “নির্মাণ সংস্থা পুজো করবে বলে শুনেছি। এটা মেট্রো রেলের বিষয় নয়। তবে এটা ঠিক এই মুহূর্তে সুড়ঙ্গ নদীর খুব কাছাকাছি রয়েছে। তা কখন নদীর নীচে পৌঁছবে তা নির্দিষ্টভাবে বলা মুশকিল।’’ 
বছর কয়েক আগে নির্মাণ সংস্থা ‘অ্যাফকন’ প্রকল্পের কাজে হাত দেওয়ার আগে হাওড়ার দিকে দ্বিতীয় হুগলি সেতুর জোড়া স্তম্ভ লাগোয়া জায়গায় তিনদিন ধরে যজ্ঞ করেছিল। সেই সময় বারাণসী থেকে পুরোহিতদের নিয়ে আসা হয়েছিল। নির্মাণ সংস্থার এক কর্তা বলেন, “গঙ্গার নীচে সুড়ঙ্গ খোঁড়ার কাজ খুবই চ্যালেঞ্জিং। অনেকটা প্রকৃতির বিরুদ্ধে যুদ্ধ করার মতো। তাই গঙ্গাকে তুষ্ট 
রাখতেই পুজো।” 
মেট্রোর জোড়া সুড়ঙ্গের মধ্যে পূর্ব প্রান্তের সুড়ঙ্গটি কিছুদিন আগেই মাটির নীচ দিয়ে হাওড়া স্টেশনের ডিআরএমের কার্যালয়ের চৌকাঠ পার করেছে। এর পরেই নদী। পশ্চিম প্রান্তের সুড়ঙ্গটি অবশ্য এখনও হাওড়া স্টেশন চত্বরেই আটকে। নতুন করে সুড়ঙ্গের কাজ শুরু করার আগে টানেল বোরিং মেশিনের প্রয়োজনীয় রক্ষণাবেক্ষণের কাজ শেষ হয়েছে। নদীবক্ষের প্রায় ৩০ মিটার নীচ দিয়ে সুড়ঙ্গ কাটা হবে।